Descartes, Spinoza és Leibniz metafizikája és ismeretelmélete

(Szövegolvasó szeminárium)

*A kurzus adatai*

Oktató: Juhász Máté <juhaszmat@gmail.com>

Időpont: Szerda, 16:00–17:30,

Helyszín: „i” épület, II. emelet, 221. terem (PhD szoba)

*A kurzus leírása*

A kurzus célja, hogy Descartes, Spinoza és Leibniz néhány alapszövegének – *Elmélkedések az első filozófiáról* (Descartes), *Etika* (Spinoza), *Metafizikai értekezés* (Leibniz), *Monadológia* (Leibniz) – mélyolvasásával, és a hozzájuk tartozó főbb szakirodalom megismerésével segítse a felkészülést a filozófiatörténet 4. vizsgára. Bár érdeklődésünk fókuszában a XVII. századi kontinentális („racionalista”) filozófiai rendszerek teoretikus alaprétegei állnak (s ezek Wolfgang Röd, Boros Gábor, Moldvay Tamás s mások által „ismeretmetafizikának” nevezett konfigurációja), a kurzus egyik fő törekvése az is, hogy láthatóvá tegye e mélyteorémák átfogó rendszertani funkcióit és következményeit, vagyis a teológiához, fizikához, pszichológiához, etikához és társadalom- illetve politikai filozófiához fűződő viszonyát.

*Követelmények*

1) A jegyszerzés elsődleges módja **szemináriumi dolgozat**, amelynek elvárt terjedelme (12-es betűmérettel, 1,5-es sortávval, térközök nélkül) alapszakos hallgatóktól 6-8, mesterszakos hallgatóktól 10-12 oldal. Szükség esetén **szóbeli vizsgá**val (beszámolóval) is jegyet lehet szerezni.

2) Mivel a kurzus csak akkor tud hatékonyan működni, ha nem az órán találkozunk először az olvasandó szövegekkel, minden órát rövid **olvasmányellenőrzés**sel kezdünk, amelynek értékelése két fokozatú, nem kéri számon a szöveg reflektált megértését, és mindenki számára könnyedén teljesíthető, aki kezébe vette a kérdéses művet.

3) Mivel a kurzus szeminárium, az órai részvétel kötelező, amelyet **katalógus**vezetéssel fogunk számontartani.

4) **Az óráról hiányozni vagy az olvasmányellenőrzésen nem megfelelni együttesen legfeljebb háromszor lehet, illetve a negyedik hiányzás vagy nem megfelelés kiváltható szóbeli referátummal.**

5) Ha valaki szeretné gyakorolni előadó- és vitakészségeit, ettől függetlenül is tarthat kiselőadást a félév során.